b'\n_START_ARTICLE_\n\xc5\xa0kotijos Premier lyga\n_START_SECTION_\nIstorija\n_START_PARAGRAPH_\nIki XX a. a\xc5\xa1tuntojo de\xc5\xa1imtme\xc4\x8dio vidurio \xc5\xa0kotijos futbolo lyg\xc4\x85 sudar\xc4\x97 du divizionai \xe2\x80\x93 pirmasis ir antrasis, v\xc4\x97liau sukurtas dar vienas \xe2\x80\x93 Premier divizionas. Po de\xc5\xa1imtme\xc4\x8dio sukurtas tre\xc4\x8diasis divizionas, o 1998 metais Premier diviziono klubai pasek\xc4\x97 Anglijos Premier lygos pavyzd\xc5\xbeiu ir d\xc4\x97l finansin\xc4\x97s naudos nutar\xc4\x97 atsiskirti nuo \xc5\xa0kotijos futbolo lygos. Iki atsiskyrimo, vis\xc5\xb3 4 \xc5\xa0kotijos futbolo lygai priklausan\xc4\x8di\xc5\xb3 divizion\xc5\xb3 klubai proporcingai dalijosi rem\xc4\x97j\xc5\xb3 pinigus._NEWLINE_Pirm\xc4\x85j\xc4\xaf sezon\xc4\x85 lygoje \xc5\xbeaid\xc4\x97 10 klub\xc5\xb3, 2000 metais priimti dar du klubai._NEWLINE_Lygos \xc4\x8dempionais septynis kartus yra tap\xc4\x99s Rangers ir \xc5\xa1e\xc5\xa1is kartus Celtic klubas.\n_START_SECTION_\nSenosios firmos (Old Firm) dominavimas\n_START_PARAGRAPH_\nSPL daug kritikos sulaukia d\xc4\x97l Old Firm (Rangers ir Celtic) visi\xc5\xa1ko dominavimo. Tik kart\xc4\x85 ne Senosios firmos komanda u\xc5\xbe\xc4\x97m\xc4\x97 pirm\xc4\x85 arba antr\xc4\x85 viet\xc4\x85 - 2005-06 sezone Hearts u\xc5\xbe\xc4\x97m\xc4\x97 antr\xc4\x85 viet\xc4\x85. \xc5\xa0i problema egzistuoja beveik nuo \xc5\xa0kotijos futbolo lygos \xc4\xafk\xc5\xabrimo, su trumpomis i\xc5\xa1imtimis. \xc5\xbdi\xc5\xabrov\xc5\xb3 skai\xc4\x8dius \xc5\xa1i\xc5\xb3 klub\xc5\xb3 nam\xc5\xb3 rungtyn\xc4\x97se gerokai didesnis nei likusi\xc5\xb3 10 klub\xc5\xb3, d\xc4\x97l to \xc5\xa1i\xc5\xb3 klub\xc5\xb3 biud\xc5\xbeetai didesni, jie gali leisti didesnes sumas \xc5\xbeaid\xc4\x97j\xc5\xb3 \xc4\xafsigijimui ir algoms. Taip pat \xc5\xa1ie du klubai gauna nema\xc5\xbeas pajamas i\xc5\xa1 dalyvavimo UEFA turnyruose. Nors ir \xc5\xa1ie klubai turtingesni u\xc5\xbe likusius \xc5\xa0kotijos klubus, jie nelabai prilygsta stipriausiems kit\xc5\xb3 lyg\xc5\xb3 klubams \xc5\xbeaid\xc4\x97j\xc5\xb3 kain\xc5\xb3 ir alg\xc5\xb3 at\xc5\xbevilgiu, nes SPL gauna santykinai ma\xc5\xbeas pajamas u\xc5\xbe TV transliacijas._NEWLINE_Pastaruosius metus neretai svarstoma id\xc4\x97ja atskirti Old Firm klubus nuo SPL ir perkelti \xc4\xaf Anglijos futbolo sistem\xc4\x85. Vieni mano, kad tai pakenkt\xc5\xb3 visam \xc5\xa0kotijos futbolui, ta\xc4\x8diau kiti teigia, kad taip i\xc5\xa1eit\xc5\xb3 \xc4\xaf naud\xc4\x85 SPL, nes padid\xc4\x97t\xc5\xb3 konkurencija d\xc4\x97l \xc4\x8dempion\xc5\xb3 titulo. FIFA atmet\xc4\x97 bet koki\xc4\x85 persik\xc4\x97limo \xc4\xaf Anglijos sistem\xc4\x85 galimyb\xc4\x99.'